Benjamin Harrison

Benjamin Harrison (North Bend (Ohio), 20 augustus 1833 – Indianapolis (Indiana), 13 maart 1901) wie de 23e presidint fan de Feriene Steaten (1889-1893). Hy wie in pakesizzer fan presidint William Henry Harrison.

Harrison studearre rjochten yn Cincinnati en waard abbekaat yn Indianapolis yn 1854. Yn 1856 trede er ta ta de krekt oprjochte Republikeinske Partij. Yn de Amerikaanske Boargeroarloch tsjinne Harrison fan 1862 oant 1865 yn it 70ste Indiana Rezjimint en brocht it fan luitenant ta brigadegeneraal. Hy hearde ta de troepen ûnder generaal William T. Sherman, dy't yn septimber 1864 de stêd Atlanta ynnommen. Nei de kriich pakte Harrison syn abbekatepraktyk wer op. Fan 1881 oant 1887 fertsjintwurdige er syn steat yn de Amerikaanske Senaat.

By de presidintsferkiezingen fan 1888 waard Harrison keazen as presidint. Hoewol't er ner safolle stimmen helle as syn tsjinstanner, de sittende presidint Grover Cleveland, wist er mear kiesmannen oan him te binen (233 tsjin 168). Harrison waard ynhuldige 4 maart 1889 en is noch altyd de iennige presidint dy't Indiana as thússteat hie. Syn presidintskip hat fral wichtich west fanwege de ekonomyske wetjouwing dy't doe ynfierd is. Yn syn amtstermyn berûn de jierbegrutting fan de nasjonale oerheid foar it earst ien miljart dollar. Teffens waarden yn dy tiid seis nije westlike steaten talitten by de Uny: Noard Dakota, Súd Dakota, Montana, Washington, Idaho en Wyoming. Harrison waard by de presidintsferkiezings yn 1892 om bar ferslein troch syn foargonger Cleveland. Hy bleau presidint oant 4 maart 1893. 

Nei syn ôftreden festige Harrison him yn Indianapolis, begûn fannijs syn advokatepraktyk, joech lêzingen en skreau artikels yn kranten en tydskriften. Hy stoar op 13 maart 1901, 67 jier âld, en kaam te hôf yn Indianapolis. Syn twadde frou Mary oerlibbe him goed 46 jier en stoar op 5 jannewaris 1948 mei 89 jier. 

 Kabinetsleden ûnder B.Harrison 
 KABINETSLEDEN  MINISTEARJE  Perioade  Bysûnderheden: James G. Blaine  Bûtenlânske Saken  1889 - 1892  Idem ûnder Garfield + Arthur John W. Noble  Binnenlânske Saken  1889 - 1893  Redfield Proctor  Oarloch  1889 - 1891  William Windom  Finânsjen  1889 - 1891  Idem ûnder Garfield + Arthur William H.H. Miller  Justysje  1889 - 1893  Jermiah M. Rusk  Lânbou  1889 - 1893 Benjamin F. Tracy  Marine  1888 - 1893  John Wanamaker  Posterijen  1889 - 1893  Stephen B. Elkins  Oarloch  1891 - 1893  Charles Foster  Finânsjen  1891 - 1893  John W. Foster  Bûtenlânske Saken  1892 - 1893 

 Sjoch ek 
 Republikeinske Partij
 List fan Amerikaanske presidinten

Kategory:Presidint fan de Feriene Steaten
Kategory:Amerikaansk presidintskandidaat (nominearre troch de Republikeinske Partij)
Kategory:Amerikaansk presidintskandidaat yn de foarferkiezings fan de Republikeinske Partij
Kategory:Amerikaansk abbekaat
Kategory:Amerikaansk persoan fan Ingelsk komôf
Kategory:Amerikaansk persoan fan Ulstersk komôf
Kategory:Persoan berne yn 1833
Kategory:Persoan stoarn yn 1901